runetrust/blame-folketinget-dk huggingface dataset:
Lars Løkke Rasmussen (M), 2025-01-21:
Altså, jeg er sådan set pænt tilfreds med at leve i et land, hvor vi vel blandt en håndfuld lande i verden eller noget sådant lever op til FN's målsætning om at bevilge 0,7 pct. af bni til udviklingsbistand og i øvrigt gøre det med et humanitært sigte, men også et strategisk sigte.
Frank Aaen (EL), 1999-04-28:
Jeg er fuldt vidende om - sådan er praksis jo i dag - at man skal hæve sin kapitalpension, hvis man kommer på bistandshjælp, men da vi er imod den praksis, da vi ønsker den fjernet, kan vi selvfølgelig heller ikke støtte et lovforslag, der ligesom skubber videre i den retning.
Carolina Magdalene Maier (ALT), 2016-02-11:
Så kunne man ønske sig, at det ikke var det, og det tror jeg at der var mange der ville ønske sig, men derfra og så til at sige, at vi ikke skal imødekomme og tilgodese og tilrettelægge så gode rammer som muligt for dem, der er fanget i et stofmisbrug, synes jeg simpelt hen er for langt at gå.
Frank Aaen (EL), 2006-04-25:
Altså, jeg er åben over for alle forslag om undersøgelser, bare man er indstillet på, at det skal være en undersøgelse, der sørger for, at vi får et bedre fælles grundlag for at vurdere sagens substans og kan få den politiske diskussion på basis af den substans, som ligger i sagen.
Magnus Heunicke (S), 2021-12-02:
Jeg er ikke så imponeret over den tyske måde at finansiere sundhed på, netop med sådan en forsikringsmodel, og jeg synes også, at fru Liselott Blixt er inde på noget af den problemstilling, der er, nemlig hvem der så må komme med i det, og hvad det koster den enkelte.
Peter Skaarup (DF), 1999-05-04:
Men i det store og hele er forslaget her et udtryk for, at vi som politikere herinde på Christiansborg må prøve på at forstå, at der altså uden for de her tykke mure er et ønske om - som det også var tilfældet med det forslag, vi behandlede tidligere i dag - at stramme op inden for det retspolitiske område, så vi ikke skal tolerere sådan noget som fangeflugter i det omfang, det sker i dag; så vi ikke skal tolerere udgangstilladelser i det omfang, det sker i i dag, når det medfører de her mange flugter fra udgangene, altså at man ikke kommer tilbage og afsoner sin straf.
Nick Hækkerup (S), 2020-01-14:
Så har der været rejst et spørgsmål, som jeg synes er interessant og vigtigt, og det er navnlig blevet rejst af Enhedslistens ordfører, men også af SF's ordfører, nemlig om det ikke er forkert, at det her rammer folk, som er udrejst for at kæmpe, om jeg så må sige, på vores side, altså nogle, som vi holder med.
Elisabeth Arnold (RV), 2004-10-28:
Det er selvfølgelig et meget sprængfarligt emne at tage fat på, men hvis Nordisk Råd skal bevare sin dynamik, skal det på en eller anden måde over i et spor, hvor det virkelig satser på at kunne tage nogle beslutninger på de områder, hvor man har hængt fast i hængedyndet i fantastisk mange år.
Martin Henriksen (DF), 2009-03-31:
Jeg vil selvfølgelig sige tak for, at man kvitterer for de gode hensigter, og sige, at fra Dansk Folkepartis side anerkender vi alt det gode arbejde, som foregår i folkeskolen - hvorfor skulle vi gøre andet - vi benytter også enhver lejlighed, vi har, til at gøre det, og det gør vi selvfølgelig også meget gerne i dag.
Lissa Mathiasen (S), 2006-12-15:
Når vi hører ministerens toneleje, og når vi under de tidligere debatter, første og anden behandling, om den her sag, så, hvordan ministeren løb rundt i salen for at aflevere beskeder til Venstres og Konservatives og Dansk Folkepartis ordførere om, at de endelig skulle gå i kødet på os, så er det vel det bedste tegn på, at vi rent faktisk har ramt så utrolig plet fra vores side – ramt plet i forhold til, at uanset hvor mange ord der bliver sagt, uanset hvor meget man prøver at bortforklare, så har man fra regeringens side, fra en socialministers side – en socialminister, som også mener, ulighed er en udmærket ting – og fra et flertal i Folketingets side rent faktisk valgt at sige: Lejerne i den almene sektor er den gruppe, som skal have den største grad af særskat, i og med at de skal have lov til at betale for, hvad der egentlig er samfundsopgaver, som ellers burde have været betalt over skatten, en byrde, som vi alle sammen burde have båret.
Lea Wermelin (S), 2023-01-19:
Noget af det, som vi gerne vil i den her periode, er jo bl.a. at frisætte al den kærlighed, der er i vores velfærdssamfund, men som i dag måske bliver holdt nede, også af noget af den kontrol og det bureaukrati, som vi i fællesskab har bygget op.
Steffen Larsen (LA), 2023-12-15:
Hvis vi nu siger, at nu skal vi have automatisk tiltale for f.eks. psykisk vold i visse situationer, jamen så kommer vi da også til at stå i en situation, hvor vi nu øger sagsbehandlingstiden i de her tilfælde, og hvor det måske ikke giver mening; der vil være nogle sager, hvor der vil komme den her tiltale eller sigtelse, og hvor det ikke nødvendigvis er noget, der vil kunne føre til dom.
Kirsten Normann Andersen (SF), 2022-01-20:
Det er bare, fordi jeg kan se, at ordføreren fremsatte forslaget den 9. november 2021, og så bliver jeg simpelt hen så nysgerrig på, hvad det er for nogle forbindelser, ordføreren har til statsministeren, i forhold til nytårstalen, som vi andre ikke har, for det kunne være skønt, hvis vi også kunne være så forudseende i fremtiden.
Karin Gaardsted (S), 2012-04-20:
De nordiske landes parlamenter er jo nemlig blevet enige om, at der parallelt skal diskuteres og debatteres om de nordiske grænsehindringer – en debat, som ligeledes bliver afholdt i de øvrige nordiske parlamenter i disse uger, for nordiske grænsehindringer kan selvfølgelig ikke løses alene i Danmark.
Niels Helveg Petersen (RV), 2000-11-28:
Det var med hans ord ikke længere et hav, der skilte parterne, men en flod; floder var det muligt at bygge bro over. Siden urolighederne brød ud den 28. september, har de internationale bestræbelser koncentreret sig om at få volden stoppet og bragt parterne tilbage til forhandlingsbordet.
Mogens Lykketoft (S), 1998-09-08:
Men det, at det så blev sådan, er i virkeligheden en indfrielse af et andet løfte, som økonomiministeren og jeg på regeringens vegne har givet gang på gang på gang, når vi er blevet spurgt, nemlig at vi var indstillet på at gribe ind med den styrke, der var nødvendig for at holde dansk økonomi på sit spor.
Thomas Adelskov (S), 2002-04-16:
Da de her lovforslag er en opfølgning på teleforliget, vil det jo være relevant først overordnet at komme med nogle betragtninger om selve forliget. Vi har nemlig med tilfredshed konstateret, at ministeren i modsætning til flere af hans kollegaer i regeringen har bestræbt sig på at videreføre traditionen om brede forlig og gode kontakter imellem forligspartierne på teleområdet.
Hans Kristian Skibby (DF), 2014-11-28:
Og så synes vi også, der er problemer omkring den risiko, der er ved, at mange af de små flyaktører, måske store på verdensmarkedet, men som har relativt få ruter ud af Danmark, måske en om ugen, simpelt hen vælger Københavns Lufthavn fra, fordi de nu skal til at betale ekstra ekstraudgifter, hvis de har over de her 25.000 gæster på deres fly om året.
Signe Munk (SF), 2020-06-03:
Men det er også derfor, jeg er enormt stolt over og enormt glad for, at vi som samlet Folketing i dag står sammen fra højre i salen til venstre side i salen om, at vi skriver sort på hvidt, at regeringen nu skal arbejde for hurtigst muligt at finde finansiering til oprydning af generationsforureningerne, og at vi skal have en særskilt bevilling.
Sophie Løhde (V), 2026-01-15:
Det kommer sådan set også fra regionerne i relation til at sikre noget proportionalitet, i relation til hvad der er af ressourcer til rådighed, i relation til at vi også har problemer med meget lange sagsbehandlingstider på det her område, og derfor er vi nødt til at forholde os til, hvordan ressourcerne bliver brugt.
Kenneth Kristensen Berth (DF), 2018-11-27:
Konkluderende er det imidlertid Dansk Folkepartis opfattelse, at de tre forordninger, som Danmark altså skal deltage i på mellemstatsligt niveau, og som Danmark dermed har mulighed for at opsige igen, hvis vi har lyst til det, er et fremskridt for politiets og udlændingemyndighedernes muligheder for at pågribe uønskede udlændinge, efterforske alvorlig kriminalitet og bekæmpe terrorisme.
Karen J. Klint (S), 2005-12-08:
Som jeg hører debatten, som jeg ser tallene og de fakta, der ligger – jeg vil igen vende tilbage til Kræftplan II – bygger man faktisk fra regeringens side Kræftplan II på, det fik vi bekræftet af ordføreren for Dansk Folkeparti, at anlægsudgifterne sker ved lån.
Rasmus Nordqvist (ALT), 2016-05-13:
Er ordføreren ikke enig i, at vi allerede har ret mange ordninger, der handler om statsstøtte til erhvervslivet, eksempelvis også til landbruget, altså enig i, at vi allerede støtter erhvervslivet, og at vi dermed jo forvrænger konkurrencen, hvis det er det, man er så optaget af?
Henrik Dam Kristensen (S), 2004-03-30:
Der var tre afgørende punkter på dagsordenen, som jo også er Europas store problemer: Lissabonprocessen, hvordan skaber vi en bæredygtig fremtid med mange nye job; Europas kamp mod international terrorisme; det glædelige i, at reformen af det fremtidige EU-samarbejde endelig igen kom på bordet.
Poul Nyrup Rasmussen (S), 1999-11-03:
I det hele taget er der ikke noget i sagen om nitrit, nitrat og sulfitter, som giver regeringen anledning til at fravige det grundsyn, jeg lige har argumenteret for, nemlig at vi står med en klart bedre miljøgaranti i dag i Amsterdamtraktaten, end vi gjorde i fjor, før den nugældende Amsterdamtraktat blev en realitet.
Steffen Larsen (LA), 2025-04-10:
Og så vil jeg da gerne høre, hvorfor Rasmus Paludan aldrig er blevet politianmeldt for trusler, og hvorfor ordføreren, hvis hun er vidende om det, aldrig selv har anmeldt det her tidligere medlem af Radikale Venstre i København, hr. Rasmus Paludan, for trusler, hvis det skulle være tilfældet, at han har gjort det.
Torsten Gejl (ALT), 2021-11-23:
Skal jeg forstå det sådan, at når der står, at beskæftigelsesministeren kan fastsætte en regel om, hvad der forstås ved et coronapas, så er det bare, at de regler, som sundhedsministeren måtte fastsætte, skal beskæftigelsesministeren efterleve?
Hans Andersen (V), 2017-10-24:
Derfor indgik den tidligere regering, Det Konservative Folkeparti, Dansk Folkeparti, Socialdemokratiet og Det Radikale Venstre som bekendt sidste år en aftale om at styrke arbejdsmiljøcertificeringen for at genoprette tilliden til arbejdsmiljøcertificeringen og kronesmileyordningen.
Søren Søndergaard (EL), 2004-06-04:
Vi vil undlade at stemme, fordi vi på den måde vil vise, at der ikke er det flertal. Derudover vil jeg bruge min tid på en myte, for der er mange myter i denne her debat om indfødsret, altså at det var muligt at trække et dansk pas i en automat osv., og ikke mindst Venstre og De Konservative har jo igennem flere valgkampe bidraget til de myter, som Dansk Folkeparti nu lever højt på.
Nikolaj Villumsen (EL), 2018-05-22:
Bankunionen er ifølge Europa-Kommissionen det største projekt, som er skabt siden euroen, og med erhvervsministerens ord har vi også hørt, at det er en stor beslutning, her i dag i Folketingssalen, og vi kan jo høre fra regeringen, at man er positiv over for at gå med i bankunionen.
Anders Fogh Rasmussen (V), 2003-05-14:
Til hr. Villy Søvndal kan jeg sige, at jeg ikke har kendskab til hr. Wolfowitz' udtalelser fra 1992, men jeg kan oplyse hr. Villy Søvndal om, at jeg under mit besøg i Washington mødte adskillige, herunder hr. Wolfowitz' nuværende chef, forsvarsminister Rumsfeld, og under ingen af de besøg, jeg aflagde, de samtaler, jeg havde, blev der fra amerikansk side givet udtryk for, at der var noget amerikansk ønske om at sætte sig på olien eller på olieindtægterne.
Bjarne Laustsen (S), 2010-10-14:
Vi synes, det er godt, at der kommer folk her til landet og arbejder – og for min skyld gerne fra udlandet med et andet sprog og alle de her forskellige ting – men generelt set synes vi altså, at der er behov for, at det her område får et løft, og det kan vi som et minimum gøre med det, der bliver foreslået her.
Aage Frandsen (SF), 2001-04-05:
Samlet set kunne vi godt være i tvivl om, om der i redegørelsen ligger tilstrækkelige incitamenter til, at samarbejdet faktisk bliver i stand til at virke på en tilstrækkelig forpligtende måde, eller om vi igen om nogle år må konstatere, at der ikke er kommet nok i gang.
Pernille Vermund (NB), 2020-02-20:
Det er åbenlyst, at der ved alt for mange forbrydelser er situationer, hvor forbrydelserne efterlades uopklarede, og at de forurettede i mange sammenhænge oplever, at politiet – til trods for at man ligger inde med billedmateriale eller videomateriale fra overvågningskameraer – ikke prioriterer sagerne.
Lars Boje Mathiesen (NB), 2019-12-11:
Derudover tror jeg ikke, at man skal være bange for, at bøger forsvinder ud af skolen – det tror jeg slet ikke lærerne har en interesse i – men det kan godt være, at klassesæt forsvinder, fordi det er en dyr og ineffektiv måde at gøre det på frem for at hente bøgerne, både fagbøger og skønlitterære bøger, fra en fælles central, et kommunalt sted.
Pia Adelsteen (DF), 2010-05-06:
Hvis jeg har den her butik og i øvrigt synes, at kvinden er velegnet og god til der job og gerne vil ansætte hende, hvorfor skal jeg så som arbejdsgiver gå ind at sige: Hov, for resten, du skal så i øvrigt lige have 10 kr. mere i timen, fordi det får din mandlige kollega?
Morten Bødskov (S), 2012-06-06:
Sagen baserer sig helt grundlæggende på, at hr. Karsten Lauritzens spørgsmål jo synes at forudsætte, at aktindsigtsreglerne efter dansk ret giver journalister og borgere bedre muligheder for at få udleveret breve eller andre dokumenter, der indgår i regeringens korrespondance med EU-Kommissionen, end den adgang, som Folketingets medlemmer har, og det er ikke tilfældet.
Troels Ravn (S), 2005-05-25:
For at dette mål kan nås, pålægges regeringen at sikre, at kommunerne inden for rammerne af det kommunale selvstyre opnår en fordeling af tosprogede børn, så ingen skole skal håndtere mere end 25 pct. tosprogede; at sikre kommunerne den nødvendige lovhjemmel, så børnene på baggrund af sprogtest kan indskrives på de skoler, som bedst kan håndtere problemerne; at kommunerne motiveres til om nødvendigt at ændre skoledistrikterne, så fordelingen af tosprogede bliver bedre; at folkeskoler, som fravælges, fordi forældrene har en ubegrundet mistanke om, at skolen er præget af utilstrækkelige ressourcer på grund af integrationsproblemer, iværksætter et opsøgende informationsarbejde forud for forældrenes valg af skole; at der i de mest udsatte ghettoområder oprettes helhedsskoler, hvilket betyder, at skole og fritidsordning indgår i et tæt og forpligtende samarbejde; at der generelt tildeles fripladser i skolefritidsordning og -klub til børn, der har brug for en integrationsindsats uden for hjemmet; at undervisningen i dansk som andetsprog opprioriteres på seminarierne; at flere lærere efteruddannes i dansk som andetsprog, og endelig at der afsættes midler til målrettet forskning, der sikrer de bedste metoder til de tosprogede elevers sprogudvikling og integration.
Per Kaalund (S), 2005-04-13:
Det er lidt i forlængelse af de spørgsmål og svar, der er givet her, at jeg vil spørge, om justitsministeren ikke kan bekræfte, at den forrige lovgivning om lommeknive og foldeknive var et fornuftigt kompromis, der blev indgået mellem de politiske partier her i Folketinget, herunder denne 7-centimeters-grænse.
Kristian Thulesen Dahl (DF), 2003-10-10:
Så er spørgsmålet, om jasiden, som vil blive siddende på statsministertaburetterne, og som vil blive siddende på magten, hvad angår retten til at forhandle efter et eventuelt dansk nej, er villige til at gøre det samme, nemlig fremlægge, hvad deres vurderinger er i tilfælde af et nej.
Meta Fuglsang (SF), 2009-04-28:
For at knytte an til en kommentar, der var til en tidligere ordfører, vil jeg sige: Nej, det hele er ikke forfærdeligt, men der er grund til at kigge en smule nuanceret på det, der sker, og en meget enkel nuance på det her er, at det kunne være bedre, at det kunne være mere gennemarbejdet, og at det kunne ramme meget bredere i den kreds af personer, som har brug for et løft.
Kristen Touborg (SF), 1998-12-17:
Det kan jo skyldes to ting: Enten at hr. Jan Petersen ikke vil svare, eller at hr. Jan Petersen ikke rigtig forstår min dialekt. Men under alle omstændigheder forsøger jeg igen, og så håber jeg på et lidt bedre resultat denne gang. Jeg spørger hr. Jan Petersen: Hvordan skal amter og kommuner opfylde regeringens løfter om bedre børnepasning, folkeskolen, sundhedsvæsen, ældreforsorg, når de ikke må budgettere med øgede udgifter?
Søren Pape Poulsen (KF), 2018-11-13:
Det anerkender jeg at vi kan være uenige om, men jeg er simpelt hen ikke enig i, at vi, hvis vi har en situation som i 2017 med de sommerhuse, der er solgt, og hvis vi kigger historisk på det, har et kæmpeproblem med, at vores sommerhuse er ved at blive overtaget af udlændinge.
Bjarne Laustsen (S), 2000-04-07:
Det, der er rimeligt, er, at når et erhverv er med til at belaste miljøet, forurene og en lang række andre ting, ja, så er det også rimeligt, at der er lagt en afgift derpå, og at den afgift kan give et provenu, som kan være med til at sikre, jeg havde nær sagt almenvellet, men i hvert fald nogle rimelige transportformer.
Gitte Lillelund Bech (V), 2003-04-30:
Der er nu altså engang to ting, som vi i Venstre - jeg skal også sige, at jeg taler på vegne af Det Konservative Folkeparti - lægger vægt på, når vi skal træffe beslutning: Hvad koster det? Hvordan skal det finansieres? Jeg forstår i henhold til bemærkningerne til forslaget, at Enhedslisten ønsker det her alternativ til en fast forbindelse over Femern Bælt, fordi man frygter, at en Femern Bælt-forbindelse vil hægte resten af Danmark af.
Holger K. Nielsen (SF), 2013-04-03:
Jeg tror, det er vigtigt, at man har i baghovedet, at den her form for omgåelse af lovgivningen, den her form for svindel, ikke er noget, man bare lige kan få has på ved at ansætte flere her og ansætte flere dér, eller ved at der er mere kontrol her og flere bøder dér.
Nikolaj Villumsen (EL), 2012-04-26:
Jeg er meget enig med Dansk Folkeparti i, at finanspagten er skabelsen af en finanspolitisk union, men det er også derfor, at det undrer mig, at Dansk Folkeparti kan stemme for budgetloven eller tre fjerdedele af budgetloven, som jo er implementeringen af den finanspagt, som Dansk Folkeparti er imod, og et krav, som den socialdemokratiske ordfører jo også bekræftede at der lige præcis er i finanspagten.
Claus Larsen-Jensen (S), 2002-05-21:
Men er sandheden ikke, at uanset hvordan og hvorledes dette opfyldes, så vil det i den sidste ende være sådan, at Dansk Folkeparti siger nej, fordi der hele tiden vil være en sten på vejen, en sag, der ikke er godt nok belyst, at så er det det ene, og så er det det andet?
Søren Pind (V), 2015-03-20:
Men spørgsmålet er, når nu vi egentlig, tror jeg, i Folketinget, i hvert fald dem, der sidder her, deler den grundlæggende analyse omkring Udenrigsministeriets tilstand, om afslutningen af en valgperiode egner sig til at være det tidspunkt, hvor en sådan beslutning skal træffes.
Ole Vagn Christensen (S), 2008-04-03:
Hvis vi tager Dansk Landbrug, som også har haft en repræsentant i hvert udvalg, ja, så vil det fortsat være sådan, at de kan komme med en ekspert, hvad angår både den primære produktion og fødevareproduktionen, og det samme gælder for Landbrugsraadet.
Finn Sørensen (EL), 2017-03-28:
Det, jeg vil spørge om, handler om, at Dansk Folkeparti vist også er med i »Dansk Velfærd i Europa«, altså den her aftale på halvanden sides penge, som man indgik for et par år siden, og hvor der bl.a. står: »I Danmark vil vi: Indføre optjeningsprincipper hvor det er muligt med afsæt i en fuldstændig kortlægning af danske velfærdsydelser, som andre EU-borgere kan få ret til uden længere ophold eller beskæftigelse i Danmark.«
Keld Albrechtsen (EL), 2003-12-02:
Det, man kan læse ud af evalueringerne, er, at det er lige nøjagtig ikke tilstrækkeligt bare at indsamle en hel masse oplysninger og så klippe dem sammen i en politisk analyse; det kræver egen forskning. Og det, der fremgår tydeligt af evalueringerne, er, at der ikke er egen forskning.
Søren Espersen (DF), 2005-06-09:
Ja, der er jo ingen grænser for alle de hjertelige skåltaler, som toppolitikere fra Venstre og De Konservative igennem de seneste mange år har holdt for deres taiwanske venner, hvad enten det nu har været under besøg på den lille demokratiske ø ude i Det Kinesiske Hav, eller det har været i forbindelse med sammenkomster her i Danmark.
Ole Sohn (SF), 2003-05-15:
Men jeg tror ikke, fru Pernille Rosenkrantz-Theil hørte mit svar før, for hvis man tager udgangspunkt i virkeligheden, også i den her sammenhæng - i debatten om Dansk Folkeparti er det altså en gang imellem en fordel, at vi i alt fald diskuterer ud fra, hvad der er virkelighed - så er virkeligheden, at satspuljeloven giver en bedre regulering end den regulering, der var før satspuljeloven.
Henrik Brodersen (DF), 2016-10-25:
Flåden, der sejler rundt og hjælper til med alt lige fra søredning, opmåling, fiskerikontrol, miljøovervågning, søfart, sejladssikkerhed, understøtter politiets arbejde m.m. Flyvevåbnet kommer med forsyninger og hjælper ved forlis, overvågning og meget andet.
Tom Behnke (FP), 1999-04-22:
Men der er heller ingen tvivl om, at nogle af sagerne kræver en hurtigere behandling, end det generelt er tilfældet i Arbejdsskadestyrelsen, og derfor var og er det fortsat Fremskridtspartiets formål med forslaget at sidestille sagsbehandlingen for personer i høj alder med den hurtige sagsbehandling, der finder sted, når der er tale om personer med livstruende sygdomme.
Karen Hækkerup (S), 2012-05-25:
En ting er, at Dansk Folkeparti tydeligvis ikke har forstået, hvordan reglerne om godkendelse fungerer, men at både Venstre og Det Konservative Folkeparti heller ikke ønsker at svare på, hvor gammel man skal være, når man kan modtage et spædbarn, synes jeg egentlig er lidt ærgerligt, og det mangler jeg stadig væk at høre: Mener De Konservative, at man skal kunne være op til 51 år, når man som adoptant skal modtage et spædbarn?
Bertel Haarder (V), 2010-03-16:
Forslaget går ud på at pålægge regeringen at tage initiativ til inden udgangen af denne folketingssamling at fremsætte lovforslag, der sikrer, at patienter med sjældne kræftsygdomme altid skal have ret til frit at vælge en anerkendt behandling på sygehuse inden for EU/EØS-området og få denne betalt, såfremt danske hospitaler ikke opfylder Sundhedsstyrelsens såkaldte tommelfingerregel for varetagelsen af en specialiseret funktion.
Lisbeth Bech Poulsen (SF), 2017-10-25:
Hvis skattemyndighederne i Danmark eller Aserbajdsjan kommer i besiddelse af oplysninger, som de skønne kan være af interesse for skattemyndighederne i den anden stat, kan disse oplysninger videresendes til myndighederne i den anden stat, selv om de ikke har anmodet om dem.«
Pia Gjellerup (S), 2005-04-21:
Det er jo ikke en særlig smuk mulighed, men det er den anden sådan set heller ikke, nemlig at det har skræmt Venstre, som her kunne se, at der var noget, man engang havde været meget vred over, som man så ikke kunne lave om, fordi De Konservative altså ikke ville makke ret.
Line Barfod (EL), 2004-01-14:
De vil foretrække selv at finde en egnet bolig eller komme i en ungdomsbolig frem for i et særligt botilbud. Det vil man kun vælge, hvis man har behov for det, og derfor håber jeg, vi snart kommer dertil, at de unge handicappede får ret til selv at sige, at nu vil de altså flytte hjemmefra, og nu vil de gerne have de botilbud, de har behov for.
Rune Lund (EL), 2021-05-03:
For os er det helt afgørende, at vi sikrer den sociale balance, og i vores optik sikres det gennem, at penge fra flade og dermed fordelingspolitisk regressive afgifter, altså skæve afgifter, bliver anvendt til at hæve den grønne check for lav- og mellemindkomstgrupper, og vi kan se, at det er en tilgang, som forslagsstillerne også er enige i.
Erik Christensen (S), 2017-05-24:
Hvad er det for områder, ministeren forventer at vi skal konkurrenceudsætte ude i kommunerne, som ikke i dag bliver konkurrenceudsat af de byråd, som jeg jo går ud fra – og det håber jeg også at ministeren går ud fra – sådan set vælger de bedste løsninger til den bedste pris, om det så er kommunalt eller privat?